**Li Na** (kiin. 李娜; s. 26. helmikuuta 1982 Wuhan, Hubei) on kiinalainen tennispelaaja. Hänen korkein sijoituksensa kaksinpelin maailmanlistalla oli toinen sija, jonka hän saavutti 17. helmikuuta 2014. Li voitti Ranskan avoimet vuonna 2011 sekä Australian avoimet 2014.

Kaksin- ja nelinpelit yhteenlaskettuina hän saavutti 11 WTA-turnausvoittoa. Kaksinpelin WTA-turnauksen hän voitti lokakuussa 2004 Kantonissa, tammikuussa 2008 Australian Gold Coastissa, kesäkuussa 2010 Ison-Britannian Birminghamissa, tammikuussa 2011 Australian Sydneyssä, Ranskan avoimissa 2011, Cincinnatissa 2012, Shenzhenissä 2013, Shenzhenissä 2014 sekä Australian avoimissa 2014. Nelinpelin WTA-turnauksen hän voitti kesäkuussa 2000 Taškentissa parinaan Ting Li ja kesäkuussa 2006 Birminghamissa parinaan Jelena Janković.

Li Na kilpaili kaikissa neljässä Grand Slam -turnauksessa, saavuttaen yhden mestaruuden lisäksi yhden finaalipaikan ja neljä puolivälieräpaikkaa. Wimbledonissa 2006 hän voitti ensimmäisellä kierroksella Virginie Razzanon ja toisella kierroksella Meilen Tun, molemmat kahdessa erässä. Kolmannella kierroksella hän voitti viidenneksi turnauksessa sijoitetun Svetlana Kuznetsovan eräluvuin 3–6, 6–2, 6–3 ja neljännellä kierroksella kymmenenneksi sijoitetun Nicole Vaidišován lukemin 4–6, 6–1, 6–3. Puolivälierissä hän hävisi toiseksi sijoitetulle Kim Clijstersille luvuin 4–6, 5–7. Yhdysvaltain avoimissa 2009 Li voitti kahdessa erässä niin Ioana Raluca Olarun, Michelle Larcher de Briton, Marija Kirilenkon kuin Francesca Schiavonenkin, mutta hävisi kilpakentille parin vuoden tauon jälkeen palanneelle Kim Clijstersille puolivälierissä lukemin 2–6, 4–6. Wimbledonissa 2010 hän kukisti Chanelle Scheepersin, Kurumi Naran, Anastasia Rodionovan ja Agnieszka Radwańskan suoraan kahdessa erässä, kunnes hävisi puolivälierissä Serena Williamsille 5–7, 3–6. Australian avoimissa 2011 hän pääsi ensimmäisen kerran Grand Slamin finaaliin, mutta hävisi kolmieräisen ottelun Kim Clijstersille. Ranskan avoimissa 2011 hän pääsi toisen kerran Grand Slam -turnauksen finaaliin, ja voitti tällä kertaa finaalissa Francesca Schiavonen. Hänestä tuli ensimmäinen kiinalainen ja samalla aasialainen Grand Slam -turnauksen voittaja kaksinpelissä.

Wimbledonissa 2013 Li eteni puolivälieriin, jossa hävisi Agnieszka Radwańskalle.

Li voitti Australian avoimet 2014 kukistamalla finaalissa Dominika Cibulkován.

Lin ura päättyi kesän 2014 jälkeen loukkaantumisten vuoksi.

Muuta
-----

Yhdeksänvuotiaaksi asti Li Na harrasti sulkapallon pelaamista, mutta vaihtoi lajin tennikseen. Häntä valmentaa tanskalainen Michael Mortensen. Li Na on naimisissa Jiang Shanin kanssa, he menivät naimisiin 27. tammikuuta 2006.

WTA-turnausvoitot kaksinpelissä
-------------------------------

|  |  |  |  |  |  |
| --- | --- | --- | --- | --- | --- |
| **N:o** | **Pvm** | **Turnaus** | **Kenttä** | **Finaalivastustaja** | **Erävoitot** |
| 1. | 3. lokakuuta 2004 | Kanton, Kiina | Kova | Slovakia Martina Suchá | 6–3, 6–4 |
| 2. | 5. tammikuuta 2008 | Gold Coast, Australia | Kova | Valko-Venäjä Viktoryja Azarenka | 4–6, 6–3, 6–4 |
| 3. | 13. kesäkuuta 2010 | Birmingham, Iso-Britannia | Ruoho | Venäjä Marija Šarapova | 7–5, 6–1 |
| 4. | 14. tammikuuta 2011 | Sydney, Australia | Kova | Belgia Kim Clijsters | 7–6(3), 6–3 |
| 5. | 4. kesäkuuta 2011 | Pariisi, Ranska | Massa | Italia Francesca Schiavone | 6–4, 7–6(0) |
| 6. | 19. elokuuta 2012 | Cincinnati, Yhdysvallat | Kova | Saksa Angelique Kerber | 1–6, 6–3, 6–1 |
| 7. | 6. tammikuuta 2013 | Shenzhen, Kiina | Kova | Tšekki Klára Zakopalová | 6–3, 1–6, 7–5 |
| 8. | 4. tammikuuta 2014 | Shenzhen, Kiina | Kova | Kiina Peng Shuai | 6–4, 7–5 |
| 9. | 25. tammikuuta 2014 | Melbourne, Australia | Kova | Slovakia Dominika Cibulková | 7–6(7–3), 6–0 |

Lähteet
-------

1. 1 2 3 4 5  Li Na *wtatennis.com*. WTA. Viitattu 5.6.2011. (englanniksi)
2. ↑  China's Li Na wins French Open, makes history *sfgate.com*.  5.6.2011. San Francisco Chronicle.  Arkistoitu 8.6.2011. Viitattu 5.6.2011.
3. ↑
4. ↑  32-vuotiaan grand slam -voittajan tennisura ohi mtv.fi. Viitattu 18.9.2014.
5. ↑  Li Nan pitkä matka maailman huipulle *yle.fi*. Yleisradio Oy. Viitattu 5.6.2011.

Aiheesta muualla
----------------

* Li Na WTA:n sivuilla (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Li Na**.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat
* Puola

 |

 |